यदि आप कोई संपत्ति बेचते हैं तो उसके लिए बजट में नए प्रस्ताव की घोषणा की गई है। इसके अनुसार कैपिटल गेन बॉण्ड्स में पैसा लगाकर कुछ हद तक संपत्ति को बेचने से हुए लाभ को बचाया जा सकता है। इस तरह के बॉण्ड में लॉक इन अवधि तीन साल तक की रहती है और निवेश की सीमा 50 लाख रुपए तक की। जानें इसके बारे में
कैपिटल गेन बॉण्ड्स का उपयोग निवेशक लॉन्ग टर्म कैपिटल गेन टैक्स को बचाने के लिए करते हैं। जैसे रिहायशी या किसी प्रतिष्ठान को बेचने से जो पैसा मिलता है, उस पर यह लागू होता है। नोटबंदी यानी पिछले वर्ष 8 नवंबर के पहले जो लोग संपत्ति बेच चुके हैं, वे अपने को खुशकिस्मत समझते हैं। नोटबंदी के बाद निवेशकों के मन में कई तरह के सवाल आ रहे हैं। मानो यदि कोई संपत्ति बेची है तो उसका पैसा किसी कैपिटल गेन बॉण्ड में लगाए या फिर टैक्स जमाकर शेष पैसा शेयर या म्युचुअल फंड में लगा दे। कैपिटल गेन बॉण्ड्स पर 5.25 फीसदी ब्याज मिलता है और टैक्स अलग लगता है।
हालांकि, किसी संपत्ति को बेचने के बाद अर्जित आपके स्वयं के धन को बचाने के और भी तरीके हैं। या तो निवेशक अगले दो साल में कोई नई प्रॉपर्टी खरीद लें, या फिर इसके तीन वर्ष बाद खुद का घर बनवा लें। कई निवेशक इस समय रीयल इस्टेट में पैसा नहीं लगाना चाहते हैं।
अब उनको तय करना है कि वे क्या कैपिटल गेन बॉण्ड्स ले या नहीं। पहले समझे कि क्या है ये बॉण्ड्स और किस तरह से काम करते हैं?
यदि आपने 2017 में कोई संपत्ति बेची है तो तीन साल के कैपिटल गेन टेक्स का नियम लागू होगा और टैक्स लगेगा। लेकिन यदि आप नए बजट के अनुसार 1 अप्रैल 2018 के बाद प्रॉपर्टी बेचते हैं तो संपत्ति रखने की न्यूनतम अवधि 2 वर्ष के हिसाब से टैक्स लगेगा।
जो भी पैसा संपत्ति के बेचान से आपको मिला है उसमें शॉर्ट टर्म कैपिटल गेन को आपकी कुल आय में जोड़ा जाएगा और आयकर के स्लैब के अनुसार आप पर टैक्स लगेगा। जबकि लॉन्ग टर्म कैपिटल गेन प्रॉपर्टी बेचने पर इंडेक्सेशन बेनिफिट के बाद 20 फीसदी लगेगा।
फिर भी कई तरीके हैं, जिनसे संपत्ति को बेचने पर मिले लाभ को बचाया जा सकता है, इसमें से एक है कैपिटल गेन बॉण्ड्स खरीदना। कैपिटल गेन बॉण्ड्स में निवेशक संपत्ति बेचने से मिले लाभ को निवेश कर सकता है। इससे वह कैपिटल गेन टैक्स से बच जाता है। संपत्ति को बेचने के 6 माह में इसमें पैसा निवेश करना होता है।
ये बॉण्ड राष्ट्रीय राजमार्ग प्राधिकरण और रूरल इलेक्ट्रिफिकेशन कॉर्प की ओर से जारी किए जाते हैं। इसमें लॉक इन अवधि 3 वर्ष की है। इसमें 5.25 फीसदी तक सालाना ब्याज मिलता है और अधिकतम 50 लाख रुपए का निवेश किया जा सकता है।
यदि इसकी तुलना एफडी से की जाती है तो इसमें ब्याज तो एफडी के मुकाबले कम ही है। भले ही स्लैब 10 फीसदी का हो या 20 का या 30 फीसदी का। वार्षिक ब्याज भी स्लैब के अनुसार परिवर्तित होते जाएगा। जहां तक एफडी की बात है तो 7 फीसदी ब्याज उसे मिलेगा, जो किसी स्लैब में नहीं है। 10 फीसदी स्लैब वाले को 6.10 फीसदी ब्याज हाथ में आएगा, 20 फीसदी स्लैब पर 5.60 फीसदी ब्याज हाथ में आएगा और 30 फीसदी ब्याज वाले को एफडी में 4.90 फीसदी ब्याज हाथ में आएगा।
जो ब्याज की दरें हैं, वे भले ही मिल जाए, लेकिन फिर भी शेयर और म्युचुअल फंड में कोई फिक्स्ड रिटर्न की बात नहीं कही जाती है। प्रोडक्ट बाजार से लिंक्ड हैं, इसलिए इसमें जोखिम भी रहता है, क्योंकि इनमें निश्चित रिटर्न नहीं मिल पाता है। यदि किसी को भारी उतार-चढ़ाव में मजा आता है तो वह जोखिम लेकर इसमें पैसा लगा सकते हैं। साथ ही इसमें कुछ टैक्स भी देना होगा। फिर भी एकमुश्त आए पैसे के निवेश के लिए केपिटल गेन बॉण्ड्स एक अच्छा विकल्प है।
यह भी किया जा सकता है कि एक बार कैपिटल गेन बॉण्ड्स में निवेश कर लेने के बाद उससे मिले रिटर्न सहित एफडी में पैसा निवेश कर दिया जाए। इससे सात फीसदी तक का रिटर्न मिलेगा। एफडी में सालाना ब्याज पांच लाख पर टैक्स के बाद 5.75 लाख 10 फीसदी स्लैब पर, 5.59 लाख रुपए 20 फीसदी स्लैब पर और 30 फीसदी पर 5.42 लाख रुपए मिलेगा।
फैक्ट: नेशनल पेंशन स्कीम में पैसा लगाने वालों को सुविधा देते हुए एक अप्रैल 2017 से पेंशन नियामक ने वर्ष में दो बार निवेश का विकल्प और असेट अलोकेशन बदलने की सुविधा दी है।
मणिकरण सिंघल
सदस्य, फाइनेंशियल प्लानर्स गिल्ड ऑफ इंडिया
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva bho_Deva